[{"text_idx": "#000002", "text": "Nid wyf erioed wedi bod yn un sy\u2019n cael fy nghyfyngu i un peth, mi ddechreuais drwy astudio gradd israddedig mewn biocemeg a gradd Meistr a PhD mewn Cemeg. Rwyf yn awr yn gweithio i FLEXIS yn y Coleg Peirianneg ym Mhrifysgol Abertawe."}, {"text_idx": "#000004", "text": "Ar o\u0302l fy arholiadau Higher/Lefel A, mi es i Brifysgol Glasgow lle dechreuais astudio Daearyddiaeth, Bioleg a Chemeg, gyda\u2019r bwriad o symud ymlaen i fiocemeg. Ond wn i ddim ai\u2019r darlithwyr gwych, ynteu Claire, yr arddangosydd labordy organig eithriadol o ddeallus yr oedd gen i gymaint o barch tuag ati oedd yn gyfrifol, ond mi o\u2019n i\u2019n cael blas mawr ar Gemeg."}, {"text_idx": "#000005", "text": "Wrth i fy ngwybodaeth a fy nealltwriaeth gynyddu, felly hefyd fy ymwybyddiaeth o\u2019r trychinebau amgylcheddol a oedd yn digwydd o flaen ein llygaid \u2013 yn aml drwy weithredoedd y diwydiannau ynni a chemegau, ond rhai y gellid eu hatal drwy\u2019r gwyddorau cemegol."}, {"text_idx": "#000006", "text": "Gan elwa ar hyblygrwydd system addysg uwch yr Alban, ni wnes benderfynu newid cwrs a pharhau a\u0302 fy ngradd Meistr mewn Cemeg. Yn ystod fy astudiaethau mi fanteisiais ar lawer o gyfleoedd cyffrous, ac un o\u2019r rhain oedd lleoliad ymchwil am flwyddyn a\u0302 Sasol Technology (UK) Ltd. Yma mi ges gyflwyniad i ymchwil y byd go iawn gan weithio mewn labordai synthetig i astudio catalyddion. Cefais gyfle hefyd i fwynhau cyfnodau hir o deithio yn ystod yr haf, a bu\u0302m yn cymryd rhan mewn prosiectau cadwraeth yn Ne Affrica a De America lle\u2019r oeddwn yn helpu i gynnal arolygon o\u2019r boblogaeth crwbanod mo\u0302r gwyrdd."}, {"text_idx": "#000007", "text": "Cymorth cyntaf i grwban mo\u0302r, Uruguay 2011"}, {"text_idx": "#000008", "text": "Ar o\u0302l penderfynu parhau ag ymchwil i ddeunyddiau, mi adawais Glasgow am Brifysgol Caerfaddon i wneud fy PhD mewn astudiaethau crisialograffeg o strwythurau uwchfolecylaidd. Rwyf yn awr yn gweithio mewn amgylchedd amlddisgyblaethol yn y Sefydliad Ymchwil Diogelwch Ynni ym Mhrifysgol Abertawe, ac yn gallu cyfuno fy mhrofiad o gemeg deunyddiau gyda fy awydd i helpu\u2019r amgylchedd drwy ddatblygu arsugnyddion carbon deuocsid sy\u2019n helpu i leihau allyriadau nwyon ty\u0302 gwydr a mynd i\u2019r afael a\u0302 chynhesu byd-eang."}, {"text_idx": "#000010", "text": "Y swydd hon oedd man cychwyn fy nghyflawniadau proffesiynol mwyaf, cyhoeddi ymchwil effaith uchel ac ysgrifennu yn The Conversation. Arweiniodd hyn hefyd at un o\u2019r achlysuron rwyf mwyaf balch ohono, gwneud cyflwyniad yn y Llyfrgell ym mhencadlys hanesyddol y Gymdeithas Frenhinol Gemegol yn Burlington House yn Llundain."}, {"text_idx": "#000012", "text": "Rwyf hefyd wedi mwynhau cymryd rhan ym mhrosiect allgymorth gwyddonol ein grw\u0302p ymchwil \u2018Ailgylchu Carbon\u2019 ac ymgysylltu a\u0302\u2019r cyhoedd ar faterion cynhyrchu ynni a\u2019r amgylchedd."}, {"text_idx": "#000015", "text": "Rwyf yn credu bod allgymorth yn elfen hynod o bwysig o fod yn wyddonydd. Mae gen i barch enfawr at y ffisegydd a\u2019r eigionegydd Dr Helen Czerski wrth iddi drafod yr hyn sy\u2019n aml yn cael ei weld fel gwyddoniaeth anodd a haniaethol mewn ffordd gyffrous \u2013 ac yn bwysig iawn \u2013 mewn ffordd gynhwysol."}, {"text_idx": "#000016", "text": "Wn i ddim beth yn union y byddaf yn ei wneud mewn 5 neu 10 mlynedd ond mi wn y byddaf yn gweithio i gael amgylchedd naturiol iachach ynghyd a\u0302 dyfodol mwy cynaliadwy. Nid yw\u2019r cam nesaf erioed wedi bod yn amlwg imi. Ar o\u0302l fy PhD mi ddechreuais ar TAR mewn cemeg, ac er fy mod wrth fy modd yn rhannu gwyddoniaeth a\u0302 phobl ifanc, wrth imi fynd yn ddyfnach i addysgeg a graffiau bar, mi allwn weld nad dyma oedd y trywydd y dylwn ei ddilyn. Ond nid wyf yn edifar o\u2019r amser a\u2019r egni a dreuliais yn gwneud y pethau hyn gan ei bod yn bwysig bod yn ddigon dewr i fynd i gyfeiriadau newydd cyn penderfynu beth yn union sydd orau i chi."}, {"text_idx": "#000018", "text": "Yr hyn yr hoffem yn ei ddweud wrth unrhyw fenyw sy\u2019n meddwl am weithio mewn peirianneg neu wyddoniaeth yw ei bod yn bwysig eu bod yn ymgysylltu a\u0302\u2019u sefydliad, yn ymuno a\u0302 rhwydweithiau proffesiynol, yn manteisio ar bob cyfle diddorol ac, yn fwy na dim, yn fodlon cael eich arwain gan yr hyn sydd o ddiddordeb i chi a\u2019r hyn rydych eisiau ei wneud!"}]